Fauchon – ร้านขนมแบรนด์อิมพอร์ตจากปารีสนี้เมื่อตอนที่เข้ามาในเมืองไทยใหม่ๆก็ดูว่าได้รับความสนใจไม่น้อยทีเดียว.. ด้วยรูปลักษณ์ของแบรนด์ที่เน้นขายขนมและผลิตภัณฑ์อาหารที่ล้วนแล้วแต่เป็น luxury food products เข้ากับการตกแต่งร้านที่เน้นโทนสีชมพู-ดำ ดูทั้งอ่อนหวานและโฉบเฉี่ยวแบบปารีเซียงจ๋า ทำให้ร้านเล็กๆที่ชั้น G ของห้างสยามพารากอนนี้ดูโดดเด่นสะดุดตาขึ้นมาเลยล่ะค่ะ

**-เมนูที่ได้ลอง-**

● Hot Macaron Flavored Coffee (ราคา 175 บาท) – บอกตรงๆว่าเปิดดูราคาในเมนูหน้าร้านแล้วถึงกับต้องยกมือทาบอก ..แต่ชื่อของกาแฟเมนูนี้มันก็ชวนให้อยากรู้อยากเห็นว่ากาแฟรส macaron นี่จะรสชาติเป็นยังไง  เลยต้องขอลองดูซักทีค่ะ ต้องยอมรับว่ากาแฟเค้าดีจริง หอม กลมกล่อม ไม่เข้มบาดคอ ฟองนมก็กำลังดี มีการใส่น้ำเชื่อมซึ่งพนักงานบอกว่าเป็นกลิ่น macaron มาด้วย ซึ่งหลังจากชิมดูแล้วปรากฏว่ามันหวานอย่างเดียว  ไม่ได้สัมผัสถึงกลิ่นรสอะไรที่จะทำให้นึกถึงขนม macaron เลย (โถ่ถัง) ซึ่งอันนี้ก็ไม่แน่ใจว่าเป็นเพราะโดนกลิ่นกาแฟกลบหมดหรือเปล่า แต่ถ้าไม่นับเรื่องที่มันหวานไปนิดสำหรับเราแล้ว ก็จัดว่าเป็นกาแฟที่อร่อยถ้วยนึงเลยนะคะ

● Macaron Raspberry (ราคา 95 บาท) – แม้ว่าอันที่จริงแล้วเมนูเด่นของที่นี่จะเป็นเอแคลร์ ..แต่ความที่สั่งกาแฟรส macaron ไป -  ประกอบกับเคยทราบมาว่า Pierre Hermé ผู้เป็นเจ้าพ่อด้าน macaron นั้น  ในอดีตเคยทำงานเป็น pastry chef อยู่กับ Fauchon ถึง 11 ปี  ฉะนั้น macarons ของที่นี่ก็น่าจะดีงามระดับนึง – เราก็เลยคิดว่ากับมื้อนี้ขอลอง macarons ก่อนดีกว่าค่ะ โดยรส Raspberry นี้พนักงานบอกว่าเป็นรส Best Seller ของทางร้าน ...เท่าที่ชิมดูคือหวานมากกกก... เนื้อ macaron ค่อนข้างกรอบร่วนเกินไปนิด เลยยังไม่ได้สัมผัสแบบด้านนอกกรอบ-เนื้อในนุ่มเบาละลายในปากอย่างที่เราชอบซักเท่าไหร่  แต่รสของไส้แยม Raspberry ด้านในนั้นชัดเจน โดยรวมก็คือโอเค ทานได้ แต่ยังฟินไม่สุดนั่นเองค่ะ

● Macaron Hazelnut (ราคา 95 บาท) – ในแง่ของ texture นั้นเหมือนกับตัวบน แต่เปลี่ยนรสชาติเป็นไส้ครีมเฮเซลนัท หอมชัดเจนใช้ได้อยู่ค่ะ 

โดยรวมแล้วถ้าพูดถึงรสชาติก็จัดว่าใช้ได้ทั้งขนมและเครื่องดื่ม แต่ก็ไม่ถึงกับติดใจ ซึ่งอาจเป็นเพราะไม่ได้ลองเอแคลร์ซึ่งเป็นสินค้าเด่นของเค้านั่นเอง สำหรับราคานั้นจัดว่าแรงเอาเรื่อง ไม่มี service charge แต่คิด VAT 7% ...แต่ช่วงนี้เห็นทางร้านมี Afternoon Tea Set ราคาสุดคุ้มอยู่ คือลดจาก 900 บาท เหลือ 650 บาท   เทียบกับราคาขนมแยกเดี่ยวๆเป็นชิ้นๆแล้วก็ต้องจัดว่าราคานี้ดีงามทีเดียว ถ้าสนใจก็แวะไปลองกันได้ค่ะ
 